Trči čule / Gradska tema
Trči čule / Gradska tema je singl sarajevske i jugoslavenske pop rok grupe Rezonansa. Nekadašnja beogradska izdavačka kuća PGP RTB ga je objavila 1975. godine. Muziku i aranžman za naslovnu pjesmu "Trči čule" napisao je Brano Likić, a tekst njegova sestra Branka Likić. Počinje sa smirenim sviranjem klavirskim uvodom u izvedbi Darka Arkusa i kvalitetnim pjevanjem Brane Likića. Nakon toga, pjesma se nastavlja u bržem tempu sa solo dionicom na violini koja podsjeća na zydeco, plesnu narodnu muziku iz američke države Louisiana. Vrhunac u pjesmi "Trči čule" je refren koji pjevaju Brano i njegova sestra Branka Likić uz aktivno učešće violine i klavira, što sve zajedno zvuči kao američka western muzika. Na B-strani singl ploče je pjesma pod nazivom "Gradska tema" za koju je muziku, tekst i aranžman napiso Brano Likić. Odsvirana je u živahnom tempu u kojoj vodeću ulogu imaju flauta Josipa Mijača i klavir Darka Arkusa, uz pjevanje Brane i Branke Likić. U sredini pjesme je pauza od nekoliko sekundi, za kojom slijedi smireno lirsko sviranje na flauti uz pratnju klavira, što podsjeća na neka od laganijih muzičkih djela progresivnih rock sastava Focus i King Crimson. Ritam u pjesmi se zatim postepeno ubrzava uz pridruživanje i ostalih muzičara grupe Rezonansa vračajući se na muzičku temu s početka pjesme. Već sa prvim muzičkim snimcima iz 1975. godine članovi grupe Rezonansa pokazali su muzičku svježinu i kvalitet muziciranja predstavljajući jedan od primjera sarajevske škole pop roka. Fotografiju i dizajn omota singl ploče uradio je Dragan S. Stefanović. Obje pjesme preuzete su sa prvog albuma grupe Rezonansa pod nazivom "Nemoj meni... Nemoj ni ti meni!"